**A HÁZTARTÁSI HULLADÉK ELSZÁLLÍTÁSÁRÓL**

Ismételten tájékoztatjuk a lakosságot, hogy Nagymaros közigazgatási területén a gödöllői székhelyű Zöldhíd B.I.G.G. Nonprofit Kft. végzi a háztartási hulladék, a szelektív hulladék, a zöldhulladék rendszeres elszállítását, valamint a házhoz menő lomtalanítást. Sem az önkormányzat, sem a Maros Nonprofit Kft. nem illetékes a háztartási hulladék elszállításában, a szolgáltatással kapcsolatos panaszok kezelésében. A Zöldhíd Kft.-nek nincs ügyfélszolgálata Nagymaroson, így a háztartási hulladék telephelyen történő leadására, a panaszok kezelésére nincs lehetőség helyben. A lakosság panaszaival közvetlenül a Zöldhídhoz fordulhat, az elérhetőségek és minden más hasznos információ megtalálható a [www.zoldhid.hu](http://www.zoldhid.hu) weboldalon.

Természetesen az önkormányzat is érdekelt abban, hogy a lakossági szemétszállítás gördülékenyen haladjon, hiszen rendkívül sok problémát és éves szinten többmillió forintos kárt okoz a városnak a sok illegális hulladék. Ezért kérjük, hogy a rendszeresen visszatérő problémákról értesítsék az önkormányzatot is.

A következőkben választ adunk a leggyakrabban felmerülő kérdésekre:

***Pontosan milyen feladatokat lát el a Zöldhíd Nagymaroson?***

A Zöldhíd Kft kizárólag

* a Zöldhíddal szerződésben álló lakosok/ingatlantulajdonosok
* megfelelő, szabványos gyűjtőedényben/zsákban
* megfelelő időben
* megfelelő helyre

kihelyezett hulladékát szállítja el. Ezen kívül évente egyszer házhoz menő lomtalanítást végez a vele szerződésben álló lakosok számára, előzetes egyeztetés alapján.

Az összes többi hulladék ILLEGÁLIS hulladéknak minősül, amelyet a Zöldhíd nem szállít el!

***Mi történik az illegális hulladékkal?***

Az összes illegális hulladékot – beleértve az az utcai szemetesekbe helyezett háztartási hulladékot is! - az Önkormányzat a Maros Kft. közreműködésével **a saját költségvetésének terhére** gyűjti össze, szállítja el, és fizeti érte a hulladékkezelési díjat. **Azaz mindenki, aki illegális hulladékot helyez el (akár közterületre, akár köztéri szemetesbe), az összes adófizető nagymarosi polgár kárára teszi azt**! A közterületekről való hulladék begyűjtése évente akár több mint 10 millió forinttal terheli a város költségvetését! Ezt az összeget közösen vállalt felelősséggel jelentősen mérsékelni lehetne, az így megspórolt összeget mind a közterületek gondozására, szépítésére tudnánk fordítani.

***Hogyan köthetek szerződést a Zöldhíddal?***

A www.zoldhid.hu weboldalról letölthető „Adatbejelentő lapot” kell kitöltve postázni a 2101 Gödöllő, Pf. 75. címre. Kérjük, hogy ezt mindenképp tegye meg, ha 2019 évben még nem egyeztette adatait a szolgáltatóval, akkor is, ha rendszeresen kap csekket! A díjakat ugyanis nem a Zöldhíd, hanem a Nemzeti Hulladékgazdálkodási Koordináló és Vagyonkezelő Zrt. (NHKV) számlázza és szedi be. Így sajnos előfordulhat, hogy annak ellenére, hogy Ön rendszeresen fizet az NHKV-nak, a Zöldhíd adatbázisában mégsem szerepel mint szerződő fél. Ezt a problémát a kitöltött Adatbejelentő lap postázásával Ön egyszerűen orvosolhatja.

***Pontosan milyen a „megfelelő, szabványos gyűjtőedény/zsák”?***

Háztartási hulladékát az alábbi módokon gyűjtheti és helyezheti ki a gyűjtés napján:

1. Szabványos kukában (háztartási vegyes hulladék a belterületi lakóövezetekben);
2. „*Többlethulladékos”* szürke színű, Zöldhíd emblémás zsákban(háztartási vegyes hulladék kül- és üdülőterületeken, valamintbelterületen többlethulladék számára);
3. „*Szelektíves*” feliratos, víztiszta zsák *(*a zsákon részletesen felsorolt szelektíven gyűjthető hulladékok, kartondobozok zsák nélkül is kötegelve);
4. „Zöldhulladékos” feliratos, zöld színű zsák (kerti hulladékok számára, vastagabb ágak kötegelve).

Mind a 3 féle zsák beszerezhető a CBA-ban, a Piramis tüzépen és a szolgáltatónál.

A „Maros Kft.” feliratos zsákokat a Zöldhíd nem szállítja el, így az illegális hulladéknak minősül!

***Mikor és hová kell a kukámat, a zsákokat kihelyeznem?***

A [www.zoldhid.hu](http://www.zoldhid.hu) weboldalon meghirdetett gyűjtési naptár szerint történik az ingatlanok elé vagy gyűjtőpontokra kihelyezett hulladékok begyűjtése. Ha külterületen, üdülőövezetben lakik, és kérdései vagy problémái vannak az elszállítással kapcsolatban, kérjük, hogy vegye fel a kapcsolatot közvetlenül a Zöldhíddal, mert lehet, hogy Ön nem szerepel a szolgáltató adatbázisában mint szerződött ügyfél. Kérjük, hogy zsákos hulladékát kizárólag a gyűjtés reggelén helyezze ki közterületre, hogy a kóbor állatok kártételét megelőzze!

***Hogyan és mikor történik a lomtalanítás?***

A lomokért a Zöldhíd házhoz megy, előre egyeztetett időpontban. Lomtalanítási igényét a Zöldhídnál kell jeleznie a megfelelő adatlap kitöltésével, amely a [www.zoldhid.hu](http://www.zoldhid.hu) weboldalról letölthető.

***Összefoglalva: mit tehet a lakosság a problémák enyhítése érdekében?***

1. Végezze el a szerződéskötést/adategyeztetést a Zöldhíddal.
2. Ne helyezzen el illegális hulladékot közterületen.
3. Alkalmazkodjon a gyűjtési rendhez. Elmaradt szállítás esetén éjszakára lehetőleg ne hagyja kint a közterületen a zsákos szemetet, hogy megelőzze a kóbor állatok károkozását.
4. A Zöldhíd szolgáltatásával kapcsolatos problémákat jelezze közvetlenül a szolgáltatónál.
5. A rendszeresen visszatérő problémákról tájékoztassa az Önkormányzatot is.
6. Ossza meg ezeket az információkat a környezetében élőkkel!

**Köszönjük együttműködését!**